На основу члана 13. Закона о подстицајима у пољопривреди и руралном развоју (''Службени гласник РС'', број 10/13), Закона о изменама и допунама Закона о подстицајима у пољопривреди и руралном развоју (''Службени гласник РС'', број 103/15), члана 8. Одлуке о буџету општине Осечина за 2022. годину (''Општински службени гласник'', број 14/2021) и Програма мера подршке за спровођење пољопривредне политике и политике руралног развоја општине Осечина за 2022. годину, Општинско веће општине Осечина, на седници одржаној дана 30.08.2022. године доноси

# О Д Л У К У

**О РАСПИСИВАЊУ КОНКУРСА О ДОДЕЛИ ПОДСТИЦАЈНИХ СРЕДСТАВА ЗА СУБВЕНЦИОНИСАЊЕ НАБАВКЕ УМАТИЧЕНИХ ПРИПЛОДНИХ ГРЛА ЈУНИЦА МЛЕЧНИХ И КОМБИНОВАНИХ РАСА НА ТЕРИТОРИЈИ ОПШТИНЕ ОСЕЧИНА У 2022. ГОДИНИ**

**01. Предмет:**

- избор корисника средстава на основу Правилника о начину, мерилима и критеријумима за избор корисника средстава за доделу подстицајних средстава за субвенционисање набавке уматичених приплодних грла јуница млечних и комбинованих раса на територији општине Осечина у 2022. години, а у циљу реализације Програма мера подршке спровођења пољопривредне политике и политике руралног развоја на територији општине Осечина за 2022. годину.

**02. Програм мера:**

- унапређење и развој сточарства, путем доделе бесповратних средстава пољопривредним произвођачима на територији општине Осечина у 2022. години, за суфинансирање куповине уматичених приплодних грла јуница млечних и комбинованих раса у износу до 50% од набавне цене, не рачунајући износ ПДВ-а, или максимално до 100.000,00 динара по једном регистрованом пољопривредном газдинству.

**03. Општи услови за добијање подстицајних средстава за набавку уматичених приплодних грла јуница млечних и комбинованих раса:**

* да је регистровано пољопривредно газдинство у активном статусу у 2022. години;
* да подносилац захтева има пребивалиште на територији општине Осечина;
* да су уматичена приплодна грла јуница млечних и комбинованих раса купљена у периоду од 01.01.2022. године па до дана утрошка средстава планираних за ову меру**;**
* да је подносилац захтева измирио сва потраживања по основу пореског дуга према Општинској управи Осечина;
* да су купљена уматичена приплодна грла јуница млечних и комбинованих раса старости од 12 до 31 месец у моменту издавања рачуна о набавци;
* да уматичена приплодна грла користи строго наменски и да их не отуђује у року од 3 године од дана потписивања уговора;
* да уматичена приплодна грла негује и одржава у добром здравственом и физичком стању и да их чува у адекватним објектима за смештај;
* да уматичена приплодна грла нису продата/купљена, нити на било који други начин отуђена сроднику у правој линији до четвртог, а у побочној линији до другог степена сродства;
* да није користио средства Републике Србије по истом основу у 2022. години;
* да је измирио све уговорне обавезе по било ком конкурсу општине Осечина за развој пољопривреде и рурални развој у протекле 3 године.

**04. Начин доделе субвенција:**

Субвенције за набавку уматичених приплодних грла јуница млечних и комбинованих раса ће се додељивати у износу до 50 % од набавне цене или максимално до 100.000,00 динара по једном регистрованом пољопривредном газдинству.

Субвенција за куповину уматичених приплодних грла јуница млечних и комбинованих раса, одобрава се сваком пољопривредном газдинству које уредно поднесе пријаву на конкурс и испуни све услове предвиђене истим. Износ субвенице по једном пољопривредном газдинству биће познат након завршетка конкурса и обраде свих пристиглих пријава тј. након утврђивања укупног броја исправних пријава.

**05. Потребна документација:**

* Потврда о активном статусу пољопривредног газдинства за 2022. годину;
* Фотокопија личне карте подносиоца захтева;
* Потврда надлежног органа Општинске управе Осечина о измиреним доспелим обавезама по основу јавних прихода;
* Готовински рачун који гласи на име подносиоца захтева или оверен уговор са одгајивачем уматичених приплодних јуница млечних и комбинованих раса који гласи на име подносиоца захтева;
* Отпремницу за купљена уматичена приплодна грла јуница млечних и комбинованих раса која гласи на име подносиоца захтева;
* Доказ о извршеном плаћању предметне инвестиције и то: потврда о преносу средстава или извод, оверени од стране банке, а у случају када је извршено готовинско плаћање или плаћање картицом доставља се фискални исечак;
* Изјава подносиоца захтева да није користио средства Републике Србије за исту намену, да уматичена приплодна грла користи строго наменски, да их не отуђује у року од 3 године од дана потписивања уговора и да матичена приплодна грла негује и одржава у добром здравственом и физичком стању и да их чува у адекватним објектима за смештај;
* Фотокопија картице наменског рачуна пољопривредног газдинства;
* Потврда из матичне евиденције да су приплодна грла јуница млечних и комбинованих раса уматичена или педигре за иста грла;
* Уверење о здравственом стању уматичених приплодних грла јуница млечних и комбинованих раса издато од стране надлежне ветеринарске установе.

**Неблаговремене, непотпуне и пријаве упућене факсом или електронском поштом неће се узимати у разматрање.**

Сви потребни обрасци могу се преузети у Општинској управи Осечина - Пољопривредној служби, II спрат, соба број 20, улица Карађорђева број 114.

**Конкурс ће бити отворен до 16.09.2022. године.**

Рок за подношење приговора је 7 (седам) дана од дана објављивања резултата конкурса на огласној табли.

Текст Јавног конкурса биће објављен на огласној табли Општинске управе Осечина, недељном листу ''Напред'' и на web страни општине Осечина www.osecina.com.

Општинско Веће општине Осечина,

Број: 060-36/2022 дана 30.08.2022. године

Oпштинско веће

Председник

Никола Томић с.р.